Die legende gaan mos oor hoe die kerk in Rusland Sinode gehou en gestry het of Nagmaalswyn onheilig is as ’n vlieg in die Nagmaalsbeker val en of die vlieg heilig is. Intussen was Rusland met die kommunistiese rewolusie besig om in duie te stort. Jesus het dikwels in Sy twisgesprekke met die godsdienstige leiers van Sy dag deurgedring tot die wese van alles, naamlik verhoudinge. Sonder ’n persoonlike verhouding met God en ’n betekenisvolle verhouding met ander, is die lewe eintlik sinloos. Gaan egte godsdiens dan nie oor ’n liefdesverhouding met God wat Sy enigste Seun gegee het sodat elkeen wat in Hom glo, vir ewig by Hom kan wees nie?
Die liefde vir God sê Jesus behoort ons emosies, gedagtes en optrede van elke dag te oorheers. Hierdie liefde is meer as net ’n vroom gevoel. Dit loop uit vir liefde teenoor ons medemens.